Ակշայ Կումար

Ակշայ Կումար (հինդի` अक्षय कुमार, իրական անունը` Ռաջիվ Հարի Օմ Բհատիա, ծնվ. 1967 թ. սեպտեմբերի 9, Ամրիթսար, Հնդկաստան), հնդիկ դերասան և պրոդյուսեր։ Filmfare Awards-ի մրցանակակիր, պարգևատրվել է կառավարական Պադմա Շրի պարգևով։ Արժանացել է նաև այլ մրցանակների։

Կենսագրություն 
Ակշայ Կումարը ծնվել է միջին դասի փենջաբյան ընտանիքում։ Ուսումն ստացել է Don Bosco School դպրոցում, իսկ այնուհետև Khalsa College քոլեջում, որտեղ հետաքրքրվել է սպորտով։ Որոշ ժամանակ նա մարտարվեստներ է դասավանդել Մումբայում։ Նրա ուսանողներից մեկը լուսանկարիչ էր և խորհուրդ է տվել նրան՝ հանդես գալ որպես մոդել։ Մասնակցելով գովազդային լուսանկարահանումների, Ակշայ Կումարը իր լուսանկարները ուղարկել է տարբեր պրոդյուսերական գրասենյակներ։

Իր դերասանական կարիերան նա սկսել է 1991 թվականին նկարահանված «Երդում» ֆիլմով։ Սակայն նրա առաջին հիթային ֆիլմը 1992 թվականին նկարահանված «Անհաջող առևանգում» կինոնկարն էր։ 1994 թվականին Ակշայ Կումարն ամրապնդեց իր հաջողությունը, հանդես գալով «Մի փորձիր ինձանից լավ խաղալ» և «Շնագայլը» («Խաղազինվորը») ֆիլմերում։ Նույն թվականին Յաշ Չոպրան նրա հետ պայմանագիր է ստորագրել «Սիրո հետ չեն կատակում» ռոմանտիկ ֆիլմի համար, որն հանդիսատեսի շրջանում ունեցավ հաջողություն։ 1995 թվականին Ակշայ Կումարը նկարահանվել է «Լավագույն խաղացողը» կինոնկարում, որը կրկին դարձավ հիթ, իսկ մեկ տարի անց՝ «Խաղացողների արքան» կինոնկարում, որը տարվա ամենաշահութաբեր ֆիլմերից էր։ 1997 թվականին «Խելագար սիրտը» ֆիլմում կատարած դերի համար Ակշայ Կումարը ներկայացվել է Filmfare Award-ի՝ տղամարդու երկրորդ պլանի լավագույն դերի համար։ 1999 թվականին նկարահանված նրա ֆիլմերից են «Կրիմինալ սիրավեպ» և «Գազանը» կինոնկարները։ 2000 թվականին նկարահանված «Սրտի տրոփյուն» ֆիլմում նա ցուցադրեց նաև իր ունակությունները կատակերգական դերում։

2001 թվականին Ակշայ Կումարը շահեց իր առաջին Filmfare Award մրցանակը՝ լավագույն բացասական դերի համար՝ նկարահանվելով «Դավադիր անծանոթը» ֆիլմում։ «Վայ շորթողները» (2000 թ.) ֆիլմի հաջողությունից հետո Ակշայ Կումարը նկարահանվել է կատակերգական մի քանի ֆիլմերի գլխավոր դերերում։ Այդպիսի ֆիլմերից են «Սերը գին չունի» (2002 թ.), «Ամուսնացիր ինձ հետ» (2004 թ.) և «Սիրո համեմունքները» (2005 թ.) կինոնկարները։ Վերջին ֆիլմի համար նա ստացել է իր երկրորդ Filmfare Award մրցանակը՝ լավագույն կատակերգական դերի համար։

Բացի մարտաֆիլմերից, կատակերգական և ռոմանտիկ դերերից, Ակշայ Կումարը խաղացել է նաև դրամատիկական դերերում։ Այդպիսի ֆիլմերից են «Սիրո կապանքները» (2001 թ.), «Վտանգավոր խաղ» (2002 թ.), «Անհավատարիմը» (2005 թ.) և այլն։ Նրա 2007 թվականի աշխատանքներից մի քանիսը՝ «Բարև Լոնդոն», «Ողջույն փոքրիկ», «Լաբիրինթոս» և «Բարի գալուստ» կինոնկարները դարձել են հիթեր։ Նույն բախտին է արժանացել նաև 2008 թվականին նկարված «Սինգհ արքան» կինոնկարը։

Կինոարդյունաբերությանը զուգահեռ, Ակշայ Կումարը հաջողություն է վայելում նաև հեռուստատեսությունում։ 2008 թվականին նա վարում էր «Վախի գործոն» հեռուստաշոուի հնդկական տարբերակը։ Ակշայ Կումարն ունի իր սեփական Hari Om Productions կինոարդյունաբերական կազմակերպությունը։

Անձնական կյանքը 
2001 թվականին Ակշայ Կումարն ամուսնացել է հայտնի դերասան Ռաջեշ Կհաննայի և դերասանուհի Դիմփլ Կապադիայի դստեր՝ դերասանուհի Թվինկլ Կհաննայի հետ։ Նրանք ունեն երկու երեխա՝ մեկ որդի և մեկ դուստր։

Մասնակի ֆիլմագրությունը

Ծանոթագրություններ 

Հնդիկ դերասաններ
Հնդիկ պրոդյուսերներ
Հնդիկ կինոդերասաններ
Բեմական կեղծանուններ
Հնչյունավորողներ